ODôvoDNENIE 

A. Všeobecná časť

Národná banka Slovenska predkladá návrh opatrenia, ktorým sa ustanovuje štruktúra bankového spojenia, štruktúra medzinárodného bankového čísla účtu a podrobnosti o vydávaní prevodníka identifikačných kódov.
 
Predmetné opatrenie nebude mať dopad na štátny rozpočet, rozpočet obcí alebo rozpočty územných celkov, na zamestnanosť, na tvorbu pracovných miest a na životné prostredie. Návrh opatrenia je vypracovaný v súlade s Ústavou Slovenskej republiky a všeobecne záväznými predpismi. 

B. Osobitná časť

K § 1
Číselné označenie účtu obsahuje celkovo najviac 16číslic a člení sa na dve časti –  na predčíslie účtu a na základné číslo účtu. Dĺžka predčíslia účtu a dĺžka základného čísla účtu je pohyblivá. Pritom predčíslie účtu  môže obsahovať najviac 6číslic a základné číslo účtu obsahuje najviac 10číslic. Každá časť čísla účtu (predčíslie účtu a základné číslo účtu) obsahuje kontrolnú číslicu zistenú podľa osobitného kontrolného systému určeného Národnou bankou Slovenska (podľa kontrolného systému modulo11). Kontrolný systém modulo11 je aritmetickou funkciou, ktorá slúži na výpočet kontrolných číslic v čísle účtu. Kontrolná číslica sa vypočítava osobitne pre predčíslie účtu a osobitne pre základné číslo účtu. Pri samotnom výpočte kontrolnej číslice je potrebné dodržať postupy aritmetickej funkcie modulo11 (zvyšok po delení sa rovná nule). 
Súčasťou tuzemského bankového spojenia je aj identifikačný kód pridelený Národnou bankou Slovenska. Identifikačné kódy sú jedinečné a neopakovateľné. Identifikačný kód obsahuje najviac sedem znakov. Identifikačný kód môže byť numerický (číselný) alebo alfabetický (znakový).
Opatrenie  nepredpisuje spôsob optického členenia tuzemského bankového spojenia, optické zobrazenie tuzemského bankového spojenia je ponechané na jednotlivých poskytovateľov platobných služieb, ktorí používajú tuzemské bankové spojenie ako jedinečný identifikátor podľa zákona o platobných službách a ktorí  opticky odčlenia predčíslie účtu od základného čísla účtu v závislosti od svojho technického vybavenia.

Vzor tuzemského bankové spojenia:
123456-1234567890/1234
pričom
- „123456“ je predčíslie účtu, 
- „1234567890“ je základné číslo účtu, kde predčíslie účtu a základné číslo účtu je oddelené napríklad pomlčkou a
- „1234“ je identifikačný kód, kde číselné označenie účtu je oddelené od identifikačného kódu napríklad lomítkom.
 
K § 2
Ustanovenie tohto paragrafu upravuje podrobnosti ohľadom aktualizácie prevodníka  identifikačných kódov. 

K § 3
Medzinárodné bankové číslo účtu IBAN obsahuje 24 znakov rozčlenených na
a) prvú časť, ktorú tvorí kód krajiny,
b) druhú časť, ktorú tvorí dvojmiestna kontrolná číslica a
c) tretiu časť, ktorú tvorí štvormiestny numerický identifikačný kód, predčíslie účtu a základné číslo účtu.

Vzor medzinárodného bankového čísla účtu IBAN v písomnej forme:
SK10 1234 0012 3400 0000 1234

Vzor medzinárodného bankového čísla účtu IBAN v elektronickej forme:
SK1012340012340000001234

pričom
-  „SK“ je kód Slovenskej republiky,
-  „10“ sú dve kontrolné číslice, 
-  „1234“ tvorí identifikačný kód zložený zo štyroch číslic, 
-  „001234“ tvorí predčíslie účtu doplnené nulami na prvých miestach zľava na šesť číslic,
-  „0000001234“ tvorí základné číslo účtu doplnené nulami na prvých miestach zľava na desať číslic (spolu 24 znakov).     

K § 4
Navrhuje sa, aby opatrenie nadobudlo účinnosť 1. decembra 2009.